
ΠΡΟΫΠΟΘΕΣΕΙΣ ΣΥΜΜΕΤΟΧΗΣ
α) Δικαίωμα συμμετοχής στο ταχύρρυθμο πρόγραμμα κατάρτισης για την άσκηση του επαγγέλματος του ξεναγού έχουν Έλληνες υπήκοοι ή υπήκοοι κρατών − μελών της Ε.Ε., απόφοιτοι των τμημάτων Αρχαιολογίας, Ιστορίας, Ιστορίας και Αρχαιολογίας, Ιστορίας, Αρχαιολογίας και Κοινωνικής Ανθρωπολογίας, Ιστορίας, Αρχαιολογίας και Διαχείρισης Πολιτισμικών Αγαθών, Ιστορίας και Εθνολογίας και του τμήματος Μεσογειακών Σπουδών, με κατεύθυνση Αρχαιολογία, πανεπιστημίων της ημεδαπής και αναγνωρισμένων της αλλοδαπής. 
Προκειμένου για τίτλο σπουδών που έχει αποκτηθεί στην αλλοδαπή, απαιτείται επιπλέον επίσημη μετάφραση αυτού καθώς και πράξη αναγνώρισης από τον Δ.Ο.Α.Τ.Α.Π. (Αγ. Κωνσταντίνου 54, 104 37 Αθήνα) είτε για την ισοτιμία και αντιστοιχία αυτού, σύμφωνα με τον ν. 3328/2005, είτε για την ακαδημαϊκή ισοδυναμία, σύμφωνα με τον νόμο 4957/2022. 

β) Αναγκαία προϋπόθεση συμμετοχής στο πρόγραμμα αποτελεί η πιστοποιημένη γνώση δύο (2) ξένων γλωσσών ως εξής: μίας ξένης γλώσσας σε επίπεδο Γ2/C2 (άριστη γνώση) και μίας δεύτερης ξένης γλώσσας σε επίπεδο Γ1/C1 (πολύ καλή γνώση) του Κοινού Ευρωπαϊκού Πλαισίου Αναφοράς για τις γλώσσες (CEFR). Εάν και οι δύο γλώσσες είναι σε άριστη γνώση επιπέδου Γ2/C2, μοριοδοτούνται αντίστοιχα. Το επίπεδο γνώσης των ξένων γλωσσών αποδεικνύεται σύμφωνα με τα οριζόμενα στο Παράρτημα γλωσσομάθειας του ΑΣΕΠ, όπως ισχύει κατά την ημερομηνία έκδοσης της παρούσας. Κάθε επιπλέον ξένη γλώσσα, πέραν των δύο (2) ξένων γλωσσών εισαγωγής μοριοδοτείται μόνο εφόσον είναι σε γνώση επιπέδου Γ2/C2. 

γ) Οι υποψήφιοι υπήκοοι κρατών-μελών της Ε.Ε., εκτός Ελλάδας, θα πρέπει να είναι κάτοχοι Πιστοποιητικού Ελληνομάθειας επιπέδου Γ2 από το Κέντρο Ελληνικής Γλώσσας (Καραμαούνα 1, Πλ. Σκρα, Τ.Κ. 55132 Θεσσαλονίκη, τηλ. 2310−459101, 2310-459574). Η γνώση της ελληνικής γλώσσας αποδεικνύεται επίσης και με τίτλο σπουδών τριτοβάθμιας εκπαίδευσης που ο  υποψήφιος έχει αποκτήσει στην ημεδαπή.

ΔΙΚΑΙΟΛΟΓΗΤΙΚΑ ΥΠΟΒΟΛΗΣ ΑΙΤΗΣΕΩΝ
Α. ΥΠΟΧΡΕΩΤΙΚΑ ΔΙΚΑΙΟΛΟΓΗΤΙΚΑ
· Αίτηση (βλ. ΦΕΚ)
· Ευκρινές φωτοαντίγραφο Δελτίου αστυνομικής ταυτότητας ή διαβατηρίου σε ισχύ (σελίδες που αναφέρονται ο αριθμός και τα στοιχεία ταυτότητας του κατόχου). Για τους υποψήφιους υπηκόους κρατών – μελών της Ε.Ε. (εκτός Ελλάδας) ευκρινές φωτοαντίγραφο διαβατηρίου σε ισχύ ή άλλου δημοσίου εγγράφου, επίσημα μεταφρασμένου, από το οποίο να προκύπτει η υπηκοότητά τους.
· Ευκρινές φωτοαντίγραφο τίτλου σπουδών (πτυχίο) των τμημάτων που ορίζονται στην παράγραφο 6α. Σε περίπτωση που ο βαθμός τίτλου εκφράζεται μόνο με αξιολογικό χαρακτηρισμό πρέπει να υποβληθεί βεβαίωση της οικείας σχολής για τον ακριβή αριθμητικό βαθμό, με δύο δεκαδικά ψηφία. Εάν δεν προσκομισθεί βεβαίωση θα λαμβάνεται υπόψη η κατώτερη βαθμολογία που αντιστοιχεί σε κάθε μία αξιολογική κλίμακα (Άριστα 8,50 / Πολύ καλά 6,50 / Καλά 5,00). Σε περίπτωση που ο βαθμός τίτλου δεν προκύπτει ούτε από αξιολογικό χαρακτηρισμό θα λαμβάνεται υπόψη το ελάχιστο της βαθμολογικής κλίμακας τριτοβάθμιας εκπαίδευσης («5,00»).
Ειδικά για τίτλο σπουδών που έχει αποκτηθεί στην αλλοδαπή, απαιτείται επιπλέον Πιστοποιητικό αναγνώρισης από τον Διεπιστημονικό Οργανισμό Αναγνώρισης Τίτλων Ακαδημαϊκών και Πληροφόρησης (Δ.Ο.Α.Τ.Α.Π.) (Αγίου Κωνσταντίνου 54, 104 37 Αθήνα) περί ισοτιμίας, ισοτιμίας και αντιστοιχίας, καθώς και αντιστοιχία της βαθμολογικής κλίμακας αυτού με τη βαθμολογική κλίμακα των ημεδαπών τίτλων ή Πράξη αναγνώρισης από το Διαπανεπιστημιακό Κέντρο Αναγνώρισης Τίτλων Σπουδών Αλλοδαπής (ΔΙ.Κ.Α.Τ.Σ.Α. για απαιτούμενο βασικό τίτλο Π.Ε.) για την ισοτιμία, ισοτιμία και αντιστοιχία του τίτλου, καθώς και αντιστοιχία της βαθμολογικής κλίμακας αυτού με τη βαθμολογική κλίμακα των ημεδαπών τίτλων. Στις περιπτώσεις που δεν υφίσταται στους αλλοδαπούς τίτλους αντιστοιχία βαθμολογικής ή αξιολογικής κλίμακας με τη βαθμολογική ή αξιολογική κλίμακα τίτλων της ημεδαπής ο σχετικός τίτλος χαρακτηρίζεται ως αδιαβάθμητος. Στην περίπτωση αυτή ο υποψήφιος συμπληρώνει στο πεδίο της αίτησης που αφορά στον βαθμό του τίτλου σπουδών, το ελάχιστο της βαθμολογικής κλίμακας Τριτοβάθμιας Εκπαίδευσης ημεδαπής, δηλ. τον βαθμό «5» (πέντε).
· Ευκρινή φωτοαντίγραφα τίτλων άριστης/ πολύ καλής γνώσης δύο τουλάχιστον 
ξένων γλωσσών (περίπτωση 6β) και επίσημη μετάφραση αυτών, όπου απαιτείται, (κατά τα οριζόμενα στο Παράρτημα Ι).
· Φωτοαντίγραφο Πιστοποιητικού Ελληνομάθειας επιπέδου Γ2 ή φωτοαντίγραφο τίτλου σπουδών τριτοβάθμιας εκπαίδευσης της ημεδαπής (για τους υποψηφίους υπηκόους κρατών-μελών της Ε.Ε.). Οι υποψήφιοι υπήκοοι κρατών μελών της Ε.Ε. οφείλουν να προσκομίσουν Βεβαίωση Εγγραφής πολιτών της Ε.Ε. (ευκρινές φωτοαντίγραφο) ή έγγραφο πιστοποίησης μόνιμης διαμονής πολίτη κράτους - μέλους της Ε.Ε.

Β. ΔΙΚΑΙΟΛΟΓΗΤΙΚΑ ΚΑΤΑ ΠΕΡΙΠΤΩΣΗ
· Ευκρινές φωτοαντίγραφο τίτλου σπουδών (μεταπτυχιακό, διδακτορικό). Προκειμένου για τίτλο σπουδών που έχει αποκτηθεί στην αλλοδαπή, απαιτείται επιπλέον και  πράξη αναγνώρισης από το Δ.Ο.Α.Τ.Α.Π. (Αγίου Κωνσταντίνου 54, 104 37 Αθήνα) για την ισοτιμία αυτού.
· Για την απόδειξη της ανεργίας, υποβάλλεται πρόσφατη βεβαίωση χρόνου ανεργίας από την Δ.ΥΠ.Α. από την οποία να προκύπτει ότι κατά την ημερομηνία υποβολής της αίτησης, ο υποψήφιος είναι άνεργος (συνεχόμενη ανεργία μέχρι 12 μήνες) και η οποία δεν απέχει περισσότερο από πέντε (5) εργάσιμες ημέρες από την ημερομηνία έναρξης της προθεσμίας υποβολής αιτήσεων.
· Για την απόδειξη της πολυτεκνικής ιδιότητας ημεδαπών υποψηφίων:
· Οι υποψήφιοι που είναι οι ίδιοι πολύτεκνοι πρέπει να προσκομίσουν αθροιστικά:
α) πιστοποιητικό της Ανώτατης Συνομοσπονδίας Πολυτέκνων Ελλάδος (ΑΣΠΕ) και 
β) πιστοποιητικό οικογενειακής κατάστασης του οικείου Δήμου στα δημοτολόγια του οποίου είναι εγγεγραμμένοι ή βεβαίωση οικογενειακής κατάστασης που χορηγείται από τα ΚΕΠ μέσω του Ολοκληρωμένου Πληροφοριακού Συστήματος Εθνικού Δημοτολογίου (ΟΠΣΕΔ) ή αντίστοιχο πιστοποιητικό αρμόδιας αλλοδαπής αρχής.
· Οι υποψήφιοι που είναι τέκνα πολυτέκνων πρέπει να προσκομίσουν αθροιστικά:
α) πιστοποιητικό της Ανώτατης Συνομοσπονδίας Πολυτέκνων Ελλάδος (ΑΣΠΕ) και
β) πιστοποιητικό οικογενειακής κατάστασης του οικείου Δήμου στο δημοτολόγιο του οποίου είναι εγγεγραμμένοι ως τέκνα πολύτεκνης οικογένειας ή βεβαίωση οικογενειακής κατάστασης που χορηγείται από τα ΚΕΠ μέσω του Ολοκληρωμένου Πληροφοριακού Συστήματος Εθνικού Δημοτολογίου (ΟΠΣΕΔ) από την οποία να προκύπτει ότι είναι τέκνα πολύτεκνης οικογένειας ή αντίστοιχο πιστοποιητικό αρμόδιας αλλοδαπής αρχής.
· Για την απόδειξη της πολυτεκνικής τους ιδιότητας οι αλλοδαποί υποψήφιοι, οι οποίοι είναι μόνιμα εγκατεστημένοι οικογενειακώς στην Ελλάδα πρέπει να προσκομίσουν τα ως άνω οριζόμενα για την απόδειξη της πολυτεκνικής ιδιότητας ημεδαπών υποψηφίων.
· Για την απόδειξη της πολυτεκνικής τους ιδιότητας οι πολίτες κρατών-μελών της Ευρωπαϊκής Ένωσης, οι οποίοι δεν είναι μόνιμα εγκατεστημένοι οικογενειακώς στην Ελλάδα πρέπει να προσκομίσουν αθροιστικά:
α) αντίστοιχο πιστοποιητικό οικογενειακής κατάστασης αρμόδιας αλλοδαπής αρχής του Κράτους την ιθαγένεια του οποίου έχουν με το οποίο πιστοποιείται η πολυτεκνική ιδιότητα και
β) πιστοποιητικό αρμόδιου, κατά νόμο, αντίστοιχου της ΑΣΠΕ φορέα της αλλοδαπής ή έγγραφο αρμόδιας αλλοδαπής αρχής με το οποίο βεβαιώνεται ή πιστοποιείται κατά τις διατάξεις δικαίου του αντίστοιχου Κράτους η πολυτεκνική ιδιότητα του πολύτεκνου γονέα ή του τέκνου πολυτέκνου. 

· Για την απόδειξη της ιδιότητας του τριτέκνου ή τέκνου τρίτεκνης οικογένειας οι υποψήφιοι πρέπει να προσκομίσουν:
· Πιστοποιητικό οικογενειακής κατάστασης του δήμου από το οποίο να προκύπτει η τριτεκνική ιδιότητα ή βεβαίωση οικογενειακής κατάστασης που χορηγείται από τα ΚΕΠ μέσω του Ολοκληρωμένου Πληροφοριακού Συστήματος Εθνικού Δημοτολογίου (ΟΠΣΕΔ) από το οποίο να προκύπτει η τριτεκνική ιδιότητα ή αντίστοιχο πιστοποιητικό αρμόδιας αλλοδαπής αρχής.
Το πιστοποιητικό ή η βεβαίωση οικογενειακής κατάστασης του υποψηφίου πρέπει να περιλαμβάνει:
· Όταν πρόκειται ο υποψήφιος να αποδείξει την ιδιότητά του ως γονέας με τρία τέκνα:
•Ονοματεπώνυμο του ιδίου και της συζύγου του.
•Ημερομηνία τελέσεως του γάμου τους.
•Τα από το γάμο αυτό τέκνα.
•Τα από άλλο ή άλλους γάμους του ιδίου ή της συζύγου του τέκνα, τα οποία πρέπει να αναφέρονται αναλυτικά.
•Τα εκτός γάμου τέκνα για την μητέρα.
•Τα εκτός γάμου  τέκνα για τον πατέρα, αλλά νομιμοποιηθέντα ή νομίμως αναγνωρισθέντα από αυτόν.
•Ημερομηνία γεννήσεως όλων των ανωτέρω (αν είναι άγαμα να γίνει μνεία).
· Όταν πρόκειται ο υποψήφιος να αποδείξει την ιδιότητά του ως τέκνο τρίτεκνης οικογένειας:
•Ονοματεπώνυμο των γονέων και ημερομηνία του γάμου τους.
•Ονοματεπώνυμο του ιδίου και των από το γάμο αυτό αδελφών του.
•Τα από άλλο ή άλλους γάμους των γονέων του τέκνα τα οποία πρέπει να αναφέρονται αναλυτικά.
•Τα εκτός γάμου τέκνα της μητέρας του.
•Τα εκτός γάμου τέκνα του πατέρα του, αλλά νομιμοποιηθέντα ή νομίμως αναγνωρισθέντα από αυτόν.
•Ημερομηνία γεννήσεως όλων των ανωτέρω.
Εκτός από το πιστοποιητικό ή τη βεβαίωση οικογενειακής κατάστασης απαιτείται επιπλέον:
Σε περίπτωση αναπηρίας τέκνου σε ποσοστό εξήντα επτά (67%) και άνω ισοβίως, ανεξαρτήτως ηλικίας και οικογενειακής κατάστασης πιστοποιητικό σε ισχύ, με το οποίο προσδιορίζεται η πάθηση ή βλάβη και το ποσοστό αναπηρίας από ΚΕ.Π.Α. (Κέντρο Πιστοποίησης Αναπηρίας) ή Ανώτατη Υγειονομική Επιτροπή Στρατού (Α.Σ.Υ.Ε.) ή Ανώτατη Υγειονομική Επιτροπή Ναυτικού (Α.Ν.Υ.Ε.) ή Ανώτατη Υγειονομική Επιτροπή Αεροπορίας (Α.Α.Υ.Ε.) ή Ανώτατη Υγειονομική Επιτροπή της Ελληνικής Αστυνομίας ή Ανώτατη Υγειονομική Επιτροπή του Πυροσβεστικού Σώματος.
Σε περίπτωση απόδειξης της σπουδαστικής ιδιότητας του ιδίου του υποψηφίου ή τέκνου: βεβαίωση ανώτατου εκπαιδευτικού ιδρύματος και του αναγνωρισμένου ως ομοταγούς εκπαιδευτικού ιδρύματος της αλλοδαπής από την οποία να προκύπτει το χρονικό διάστημα σπουδών.
Σε περίπτωση που τέκνο ή ο ίδιος ο υποψήφιος, ανάλογα με την περίπτωση, διανύει τη στρατιωτική του θητεία: Βεβαίωση των αρμόδιων αρχών
Σε περίπτωση που έχει επέλθει ακύρωση του γάμου των γονέων υποψηφίων ή διαζύγιο ή διακοπή της έγγαμης συμβίωσης ή ένα ή περισσότερα από τα τέκνα έχουν γεννηθεί χωρίς γάμο των γονέων τους: Αποδεικτικά στοιχεία (επικυρωμένα αντίγραφα δικαστικών αποφάσεων ή άλλων πράξεων) από τα οποία να αποδεικνύεται ότι ο γονέας που συμμετέχει στη διαγωνιστική διαδικασία έχει αποκτήσει ή διατηρεί τη γονική μέριμνα και επιμέλεια των ως άνω τέκνων.

Οι προϋποθέσεις απόκτησης και ο τρόπος απόδειξης της πολυτεκνικής ή τριτεκνικής ιδιότητας ορίζονται στην υπ’ αρ. 61/2025/Β’ 2296 Απόφαση Προέδρου ΑΣΕΠ “Αντικατάσταση της υπ’ αρ. 94/20.6.2022 απόφασης του Ανώτατου Συμβουλίου Επιλογής Προσωπικού (Α.Σ.Ε.Π.) «Διαδικασία καθορισμού των παγίων μερών του περιεχομένου των προκηρύξεων επιλογής προσωπικού με βάση προκαθορισμένα και αντικειμενικά κριτήρια (άρθρα 28 - 30 του ν. 4765/2021)» (Β’ 3614)”. Ενδεικτικά αναφέρεται ότι την τριτεκνική ιδιότητα αποκτούν:
 α) Ο τρίτεκνος γονέας που έχει τη γονική μέριμνα και επιμέλεια τριών παιδιών από τον ίδιο ή διαφορετικούς γόμους ή νομίμως αναγνωρισθέντων ή υιοθετημένων ή εκτός γάμου γεννηθέντων τα οποία:
· είναι άγαμα και δεν έχουν συμπληρώσει το εικοστό πέμπτο (25 ο) έτος της ηλικίας τους ή
· φοιτούν σε ανώτατα εκπαιδευτικά ιδρύματα και σε αναγνωρισμένα ως ομοταγή εκπαιδευτικά ιδρύματα της αλλοδαπής και δεν έχουν συμπληρώσει το τριακοστό (30 ο) έτος της ηλικίας τους ή
· εκπληρώνουν τις στρατιωτικές τους υποχρεώσεις και δεν έχουν συμπληρώσει το τριακοστό (30 ο) έτος της ηλικίας τους ή
· διαθέτουν οποιαδήποτε αναπηρία σε ποσοστό εξήντα επτά (67%) και άνω ισοβίως, ανεξαρτήτως ηλικίας.

β) Το τέκνο τρίτεκνης οικογένειας, ανεξαρτήτως ηλικίας και οικογενειακής κατάστασης των λοιπών τέκνων της οικογένειας, το οποίο είναι:
· άγαμο και δεν έχει συμπληρώσει το εικοστό πέμπτο (25ο) έτος της ηλικίας του ή
· φοιτά σε ανώτατα εκπαιδευτικά ιδρύματα και σε αναγνωρισμένα ως ομοταγή εκπαιδευτικά ιδρύματα της αλλοδαπής και δεν έχει συμπληρώσει το τριακοστό (30 ο) έτος της ηλικίας του ή
· εκπληρώνει τις στρατιωτικές του υποχρεώσεις και δεν έχει συμπληρώσει το τριακοστό (30 ο) έτος της ηλικίας του
· Ως  γονέας/προστάτης μονογονεϊκής οικογένειας νοείται ο γονέας εκείνος ο οποίος, κατά την ημερομηνία υποβολής της αίτησης, ασκεί εν τοις πράγμασι και κατ` αποκλειστικότητα ή μετά από σχετική ανάθεση τη γονική μέριμνα ενός ή περισσότερων ανήλικων τέκνων. Το δικαίωμα αυτό ασκείται από τον γονέα και μετά την ενηλικίωση των τέκνων και μέχρι τη συμπλήρωση του 24ου έτους της ηλικίας τους. Τέκνα μονογονεϊκής οικογένειας είναι εκείνα τα οποία μέχρι την ενηλικίωση τους είχαν τον ένα μόνο γονέα τους. Στην περίπτωση αυτή υπάγονται και τα τέκνα τα οποία στερήθηκαν και τους δύο    γονείς πριν την ενηλικίωση τους. Το δικαίωμα αυτό ασκείται από το τέκνο μέχρι και τη συμπλήρωση του 24ου έτους της ηλικίας του. Ενδεικτικές περιπτώσεις: Χηρεία μονογονέα, άγαμη μητέρα με τέκνο χωρίς αναγνώριση από τον πατέρα, έκπτωση του άλλου γονέα από την άσκηση της γονικής μέριμνας, αφαίρεση γονικής μέριμνας του άλλου γονέα λόγω κακής άσκησης. Γίνεται επίσης δεκτή και η περίπτωση της άγαμης μητέρας με ανήλικο τέκνο αναγνωρισμένο από τον πατέρα, υπό την προϋπόθεση ότι η μητέρα ασκεί (ή ασκούσε εάν το τέκνο είναι πλέον ενήλικο ηλικίας έως και 24 ετών) εν τοις πράγμασι και κατ’ αποκλειστικότητα τη γονική μέριμνα του τέκνου και ότι η ίδια δεν έχει εκπέσει της γονικής μέριμνας ούτε της έχει αφαιρεθεί η άσκησή της.
Σημειώνεται ότι τα υποβληθέντα δικαιολογητικά δεν επιστρέφονται.


